РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/39-13

4. фебруар 2013. године

Б е о г р а д

ЗАПИСНИК

17. СЕДНИЦЕ ОДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 4. ФЕБРУАРА 2013.ГОДИНЕ

 Прва електронска седница овог одбора је почела у 13,00 часова.

 Седницом је председавала Милица Војић Марковић, председник Одбора.

 Седници су присуствовали чланови Одбора: Константин Арсеновић, Жељко Сушец, Зоран Бојанић, Ивана Динић, Биљана Илић Стошић, Александра Томић, Јелена Травар Миљевић, Иван Карић, Живојин Станковић, Дејан Николић и Гордана Чомић.

 Седници Одбора присуствовала је заменик члана Одбора: Невена Стојановић (заменик Зорана Васића).

 Седници нису присуствовали чланови Одбора: Јелена Мијатовић, Јудита Поповић (нити њихови заменици), Зоран Васић и Љубан Панић.

Из Министарства енергетике, развоја и заштите животне средине седници су присуствовали Мирко Грубишић и Хранислав Стојковић, помоћници министра, Зоран Ибровић, виши саветник и Тони Петровић, саветник министра.

Из Агенције за заштиту животне средине присуствовали су Момчило Живковић, директор Агенције, Драгана Видојевић, саветник за квалитет земљишта и Наташа Баћановић, саветник за извештавање.

На предлог председника Одбора, једногласно је усвојен следећи

Д н е в н и р е д :

1. Разматрање Извештаја о стању земљишта у Републици Србији за 2011. годину – део Извештаја о стању животне средине у Републици Србији за 2011. годину;
2. Договор у вези са припремама за Друго јавно слушање на тему ''Утицај генетички модификованих организама (трансгена) на животну средину и здравље'', и

3. Разно.

Прва тачка дневног реда - **Разматрање Извештаја о стању земљишта у Републици Србији за 2011. годину – део Извештаја о стању животне средине у Републици Србији за 2011. годину;**

Председник Одбора је подсетила да је на једној од седница Одбора договорено да се Извештај о стању животне средине у Републици Србији у 2011. години , који је обиман, разматра по сегменитима, како би се детаљно размотрио.

Уводне напомене о Извештају о стању земљишта изнео је Момчило Живковић, директор Агенције за заштиту животне средине који је истакао да је Извештај сачињен на основу мориторинга који је извршен посредством националних индикатора који су утврђени Владином Уредбом, а то су: површина деградираног земљишта, садржај органског угљеника у земљишту, управљање контаминираним локалитетима и промене начина коришћења земљишта. Директор Агенције је обавестио чланове Одбора да је направљен оперативни план за период 2013-2015. године, који између осталог, обухвата и материјална средства за спровођење мониторинга квалитета земље, воде и ваздуха.

У дискусији је скренута пажња на проблем Зајаче, и затражена Информација о управљању контаминираним земљиштем, с обзиром на повећање олова у крви деце и људи који тамо живе, посебно што се тамо производе пољопривредне културе. Постављено је питање да ли је урађен мониторинг земљишта у Зајачи, шта је до сада урађено и да ли ће Министарство извршити периодичан надзор над пољопривредним производима из Зајаче. Чланови Одбора су затражили одговоре и објашњења од представника Министарства и Агенције о питањима која се односе на контаминиране локалитете у Републици Србији и надзор безбедности хране на овим локалитетима. Осим тога, постављено је питање шта да ли се прати колика је загађеност земљишта у Крагујевцу и околини, с обзиром на изливени пиролен у слив Лепенице , односно Мораве, као и које су локације рекултивисане и да ли се ради мониторинг дела земљишта у Врању, Прешеву, Бујановцу и Медвеђи.

Одговарајући на питања посланика, представници Агенције су истакли да је Зајача потенцијално контаминирани локалитет и да спада у 322 препознатих локалитета и да нема детаљних података о том локалитету. У овом подручју су обрађена два локакатита што ће дати само оквирну слику, а резултати ће ускоро бити познати јавности. Закључено је и да се ово подручје мора детаљно истражити. Речено је и да се годинама прати стање земљишта у граду Крагујевцу и околини, и да је у 2011. години програм обухватио 14 локација са испитивањем земљишта на дубини од 10 и 50 центиметара. Параметри за испитивање на тим локацијама били су градска средина, водовод и извориште, градска депонија, никл и жива. Скренута је пажња и да мониторинзи које раде сами градови нису детаљни и не могу да послуже за показивање реалног стања, јер не дају праву слику о загађености земљишта. Одговорено је да су рекултивисане површине у околини великих рударских базена, а да сагласност за програме ремедијације даје Министарство енергетике, развоја и заштите животне средине и тачан списак локација се налази у Министарству као и да мониторинг за област Врања, Прешева, Бујановца и Медвеђе не постоји, изузев у зони аутопута.

Закључено је да је основно да се идентификује државна оперативна институција, способна да техничко - технолошки уради мониторинг земљишта који је најмлађа дисциплина , као и да би с требала урадити нова номенклатура педологије . Указано је да Извештај о стању земљишта није мониторинг квалитета земљишта, није мониторинг загађења, због опреза приликом примене и коришћењу података.

Предложено је и да земљиште буде посебна тема на некој од седница Одбора.

Истакнуто је да код нас не постоји системски закон који би дефинисао стање земљишта, а његовим постојањем би се отклониле многе дилеме, мада не постоји ни европска директива о заштити земљишта, а не постоје ни европски усвојени стандарди.

Одбор је донео закључак да прихвати (12 за и 1 уздржан) Извештај о стању земљишта у Републици Србији у 2011. години.

Друга тачка дневног реда - **Договор у вези са припремама за Друго јавно слушање на тему ''Утицај генетички модификованих организама (трансгена) на животну средину** и здравље''

Председник Одбора је обавестила да ће РТС вршити директан пренос Другог јавног слушања. Истовремено је саопштила да ће бити ускраћено учествовање господина Николе Алексића на овом јавном слушању. Посланици су информисани и да ће УНДП сносити трошкове организовања (путне трошкове посланика и послужење учесника (јавног слушања).

Трећа тачка дневног реда – **Разно**

Одбор је усвојио предлог Гордане Чомић да се одржи седница Одбора о земљишту, на којој би се разговарало о саставу, квалитету, прописима и плановима за будућност.

Одбор је обавештен да је Министарство енергетике, развоја и заштите животне средине доставило Извештај о испитивању загађења воде реке Корбевачке на територији општине Врањска Бања, након информације које су добили од Зелених Србије из Врања.

Седница је завршена у 14,45 часова.

СЕКРЕТАР ПРЕДСЕДНИК

 Милица Башић Милица Војић Марковић